
Unwaan Dekh Kar Aap Ye To Jaan Gaye Honge Ke 
Humara Mauzu "Ikhtelaf" Se Talluq Rakhta Hai Lekin 
Abhi Bhi Aap Soch Rahe Honge Ke Yahan Par Muraad 
Kaun Sa Ikhtelaf Hai? Hum Aapko Batana Chahenge Ke 
Humari Muraad Wo Ikhtelaf Nahin Jo Firqo Ke 
Darmiyan Hai (Yaani Aqaid Ka Ikhtelaf) Balki Wo 
Hai Jo Ulma -e- Ahle Sunnat Ke Darmiyan Hai (Yaani 
Furooyi Masail Ka Ikhtelaf) 

Firqo Ke Darmiyan Jo Ikhtelafat Hain Wo Aqaid Ke 
Hain Jo Ke Mazmoom (Bura) Hai Lekin Ulma Ke 
Darmiyan Jo Furooyi Masail Mein Ikhtelafat Hain Wo 
Bure Nahin Balki Farman -e- Mustafa ^ Ke Mutabiq 
Ummat Ke Liye Rahmat Hain 
Ji Haan! Hadees -e- Paak Mein Hai 

Yaani Meri Ummat Ka Ikhtelaf Rahmat Hai 

‘2\/ y <\M ‘tfx ?/Hi C'iJi :/0 

j i $>[} Jlr’ ~ H*) wHi j\) <288H 

Is Hadees Ki Sihhat Ke Baare Mein Hum Yahan 
Tafseeli Guftagu Nahin Karenge Kyunki Ye Ek Alag 
Mauzu Hai, Mukhtasaran Arz Hai Ke Fatawa Razviya 
Ki Jild 22 Ka Safa Number 299 Aur Fatawa 
Jama'atiya Ka Safa Number 119 Mulahiza Farmayein 



Hazrat Allama Saawi Rahimahullah Ikhtelafat Ke 
Mutalliq Likhte Hain Ke lkhtelaf -e- Mazmoom Sirf Wo 
Hai Jo Aqaid Mein Hai, Furoo Mein Mazmoom Nahin, Ye 
Bando Ke Liye Rahmat Hai 

((Jj& && (JiO M r il 52// <\jif 


Magar Ye Kya Hua? 


Furooyi Masail Ka lkhtelaf To Rahmat Hai Magar Ye 
Kya Hua Ke Aaj Aise Ikhtelafat Ki Wajah Se Log Ek 
Dusre Ko Zaleel -o- Khwaar Karne Ke Liye Betab Hain, 
Ek Dusre Ko Giri Huyi Nazro Se Dekh Rahe Hain Aur 
Main Ye Bhi Keh Guzarna Chahta Hoon Ke Kayi Log Ek 
Dusre Ke Jaani Dushman Tak Ban Chuke Hain!!! 

Misaal Ke Liye Zyada Door Jaane Ki Zaroorat Nahin 
Hai Balki Barre Sagheer (Hindo Paak) Ko Hi Dekh 
Lijiye, Yahan To Lagta Hai Jaise Ikhtelafat Ka 
Sailab Aa Gaya Hai, Yahan Ke Musalmano Par Jo 
Ikhtelafat Rahmat Ki Baarish Ban Kar Baras Rahi Hai 
Use Baaz Shareer Logon Ne Musalmano Ke Liye Zahmat 
Banane Mein Koi Kasar Nahin Chhodi Hai 
Ghar Ho Ya Baahar, Sadak Ho Ya Gali, Sheher Ho Ya 
Gaaon, Har Jagah Aise Ikhtelafat Ko Le Kar Jungein 
Ladi Jaa Rahi Hain, Ye Alag Si Baat Hai Ke Kahin Kam 
Hai To Kahin Zyada 

Iski Wajah Se Nafrato Ka Bazaar Garam Hai Aur 
Awaamun Naas Ke Aqaid -o- Mamulaat Ko Isse Kaafi 
Nuqsan Pahuncha Hai 

Hum Mein Ye Qabiliyat To Nahin Hai Ke Sab Kuchh 
Theek Kar Sakein Lekin Agar Do Log Bhi Samajh 
Jaayein To Kya Kam Hai? 

Humne Toote Phoote Lehje Mein Ye Bayaan Karne Ki 
Koshish Ki Hai Ke Furooyi Masail Ke Ikhtelafat Mein 
Kaisa Rawaiyya Ikhteyar Kama Chahiye Aur Akabireen 
Ne Aise Ikhtelafat Ke Bawajood Bhi Kaise Aqeedat -o- 
Muhabbat Ki Fiza Qaayam Rakhi 
Allah Ta'ala Humein Saliqa -e- Guftagu Ata Farmaye 
Aur Humari Baato Ko Logon Ke Liye Hidayat Ka Zariya 
Banaye (Aamin) 


"Mujaddid -e- Millat Imam Ahmad Raza Khan" 


(Ba Mutabiq Urdu) Ke 21 Huroof Ki Nisbat Se lkhtelafi 
Masail Aur Akabireen -e- Ahle Sunnat Ke Aapsi 
Rawaiyye Ki Ikkees (21) Misalein 

(1) Imam Shafayi Rahimahullah Se Ek Din Imam Abu 
Moosa Yunus Misri Rahimahullah Ne Ek Mas'ale Par 
Munazra Kiya Phir Juda Hone Ke Baad Jab Dobara 
Mulaqat Huyi To Imam Shafayi Rahimahullah Ne Imam 
Abu Moosa Yunus Rahimahullah Ka Haath Pakda Aur 
Farmaya Ke Aye Abu Moosa! Kya Ye Sahih Nahin Ke 
Hum Bhai Bhai Hi Rahein Agarche Humara Kisi 
Mas'ale Mein Ittefaq Na Ho (Subhan Allah) 

Imam Zahbi Rahimahullah Farmate Hain Ke Imam Shafayi 
Ki Ye Baat Unke Kamaal -e- Aqal Aur Aala Darje Ki 
Dayanat Par Dalalat Karti Hai Aur Rahi Baat Masail 
Mein Ikhtelaf Ki To Aisa Zamane Se Hota Aa Raha Hai 

i* Ik I ys') 

Is Waqiye Ko Likhne Ke Baad Shahzada -e- Faqeeh -e- 
Millat, Mufti Azhaar Ahmad Amjadi Sahab Likhte Hain 
Ke Is Waqiye Se Saabit Hua Ke 

(a) Fuqha Ke Darmiyan Masail Mein Ikhtelaf Ho Sakta 
Hai 

(b) Masail Mein Ikhtelaf Moatbar Hai 

(c) Ikhtelaf Ki Wajah Se Bhai Chargi Khatm Nahin Hoti 
Balki Jaise Ikhtelaf Se Pehle Thi Waise Hi Ikhtelaf 

Ke Baad Bhi Rehti Hai 

(V J/" jJ ^ / ft* :CJ) 

(2) Ahmad Bin Hafs Saadi Rahimahullah Kehte Hain 
Ke Maine Imam Ahmad Bin Hambal Rahimahullah Ko 
Farmate Huye Suna Ke Is'haq Jaisi Zaat Pul Uboor 
Kar Ke Khurasan Nahin Aayi Agarche Wo Bahut Saare 
Masail Mein Humare Mukhalif The Aur Is Mein Koi 
Tajjub Ki Baat Nahin Kyunki Baaz Ulma Baaz Ki 
Mukhalifat Karte Aa Rahe Hain 

Is Waqiye Ko Likhne Ke Baad Shahzada -e- Faqeeh -e- 
Millat, Mufti Azhaar Ahmad Amjadi Sahab Likhte Hain 
Ke Is Waqiye Se Ye Cheezein Saabit Huyi 

(a) Ek Faqeeh Ka Dusre Faqeeh Se Ek Do Mas'ale Mein 
Nahin Balki Kayi Masail Mein Ikhtelaf Ho Sakta Hai 

(b) Masail Mein Ikhtelaf Ke Bawajood Mukhalif Ki 
Izzat -o- Ehtiram Aur Tareef -o- Tauseef Ko Baala 
-e- Taaq Nahin Rakha Jayega 

(c) Masail Mein Ikhtelaf Koi Tajjub Ki Baat Nahin, 

Aisa Sahaba Ke Daur Se Hota Aa Raha Hai ct. 




(3) Ek Martaba Imam Ahmad Bin Hambal Rahimahullah 
Aur Imam Ali Bin Mudyani Rahimahullah Ke Darmiyan Ek 
Mas'ale Par Munazra Hua Aur Dauran -e- Munazra Dono 
Ki Awaazein Is Qadar Buland Ho Gayi Ke Abbas Bin 
Abdul Azeem Ambari Rahimahullah Farmate Hain Ke 
Mujhe Dar Lagne Laga Ke Kahin Is Bahas Mein Dono Ke 
Darmiyan Bad Sulooki Na Paida Ho Jaaye (Lekin Aisa 
Nahin Hua) Phir Munazre Ke Baad Jab Imam Ali Ne 
Lautne Ka Irada Kiya To Imam Ahmad Bin Hambal Ne 
Unke Janwar (Sawari) Ki Zeen Ko Thaam Liya (Subhan 
Allah) 

(^i fUJi £lf) 

Is Waqiye Ko Likhne Ke Baad Shahzada -e- Faqeeh -e- 
Millat, Mufti Azhaar Ahmad Amjadi Sahab Likhte Hain Ke 
Is Waqiye Se Ye Ibrat Aamoz Cheezein Saabit Huyi 

(a) Kabhi Masail Mein Ikhtelaf Ki Wajah Se Mukhalif Ke 
Saamne Aawaz Buland Ho Sakti Hai 

(b) Masail Mein Ikhtelaf Aur Awaaz Buland Hone Ki 
Wajah Se Aajizi Wa Inkisari Ka Daaman Nahin Chut'ta, 
Khwah Aajizi Karne Waala Kitna Hi Bada Muttaqi Wa 
Parhezgar, Mudaqqiq Wa Muhaqqiq Aur Mufti Wa Imam Hi 
Kyun Na Ho 

(4) Imam Abu Hanifa Rahimahullah Aur Imam Malik 
Rahimahullah Masjid -e- Nabawi Mein Namaz -e- Isha Ke 
Baad Baaham Padhte Aur Dono Mein Se Agar Ek Dusre Ke 
Qaul Par Tawaqquf Karta To Dusra Bina Ghussa Kiye, 

Bina Chehre Ka Rang Badle Aur Khatakar Qaraar Diye 
Baghair Thehar Jaata, Phir Dono Hazraat Isi Majlis 

Mein Namaz -e- Fajar Ada Karte 

(fty^t Ji ij'* f$\ i\ fit :\ ft i (ji J \UO 

Is Waqiye Ko Likhne Ke Baad Shahzada -e- Faqeeh -e- 
Millat, Mufti Azhaar Ahmad Amjadi Sahab Likhte Hain 
Ke Is Waqiye Se Ye Cheezein Akhaz Kar Sakte Hain 

(a) Agar Baaham Masail Par Guftagu Ho Rahi Hai To 
Kisi Ka Kisi Ke Qaul Par Aitraz Kama Ya Uske 

Qabool Karne Mein Tawaqquf Karne Ki Wajah Se Madde 
Muqabil Ke Chehre Par Gham Wa Ghussa Ka Izhaar 
Nahin Hona Chahiye 

(b) Agar Masail Mein Ikhtelaf Hai To Iska Ye Matlab 
Nahin Ke Dono Fareeq Ek Stage Par Jama Nahin Ho 
Sakte (1^0 

(5) Ek Martaba Imam Shafayi Rahimahullah Aur Imam 
Is'haaq Bin Rahwiya Mein Ek Mas'ale Par Munazra 
Shuru Ho Gaya Aur Imam Ahmad Bin Hambal 
Rahimahullah Bhi Wahan Maujood The 
Dono Taraf Se Dalail Diye Ja Rahe The, Imam Is'haaq 
Bin Rahwiya Ne Ek Riwayat Bayaan Farmayi To Imam 
Shafayi Khamosh Ho Gaye Aur Ruju Kar Liya, Phir 
Imam Ahmad Bin Hambal Rahimahullah Ne Bhi Usi Pesh 
Karda Riwayat Ki Taraf Ruju Kiya 

(yM (jl ^ J> fit JI Ir^b t&t ^CO 

Is Waqiye Ko Likhne Ke Baad Shahzada -e- Faqeeh -e- 
Millat, Mufti Azhaar Ahmad Amjadi Sahab Likhte Hain 
Ke Is Waqiye Se Ye Cheezein Saabit Huyi 

(a) Zaroorat Padne Par Apne Se Chhote Ya Bade Aalim 
Se Talab -e- Daleel Mayoob Nahin 

(b) Agar Daleel Na Ho To Hatdharmi Aur Ananiyat Ke 

Bajaye Haque Ko Qabool Kar Lena Ayimma -e- Kiraam 
Ki Shaan Hai Aur Humein Bhi Unki Iqteda Kami 
Chahiye ( 1 ^ 1 ) 


(6) Ek Martaba Imam Amr Bin Ubaid Rahimahullah Aur 
Imam Waasil Bin Attar Rahimahullah Ke Darmiyan Ek 
Mas'ale Par Guftagu Huyi To Imam Amr Bin Ubaid Se 
Khata Huyi 

Is Par Imam Waasil Bin Attar Ne Unhein Haque Ki 
Taraf Mutawajjeh Kiya Aur Imam Amr Bin Ubaid Haque 
Ki Taraf Ye Kehte Huye Palte Ke "Mere Aur Haque Ke 
Darmiyan Koi Adawat Nahin" 


fiui %jo 


Is Waqiye Ko Likhne Ke Baad Shahzada -e- Faqeeh -e- 
Millat, Mufti Azhaar Ahmad Amjadi Sahab Likhte Hain 
Ke Is Waqiye Se Ye Cheezein Saabit Huyi 

(a) Agar Kisi Mukhalif Ka Khati (Yaani Khata Par) 

Hona Waazeh Ho To Usse Is Taur Par Guftagu Ki Jaaye 
Ke Us Par Haque Waazeh Ho Jaaye 

(b) Agar Haque Waazeh Ho Jaaye To Bina Ruke Haque 
Ko Qabool Kar Le Aur Nafs Wa Khwahish Ko Jagah De 
Kar Haque Se Adawat Na Kare 

(7) Imam Ubaidullah Bin Hasan Se Jab Ek Mas'ale Par 
Khata Huyi To Aapke Shagird Abdur Rahman Bin Mahdi 
Ne Arz Kiya Ke Allah Ta'ala Aapki Islah Farmaye, Is 
Mas'ale Ka Hukm Is Tarah Hai To Imam Ubaidullah Bin 
Hasan Kuchh Der Tak Sar Jhukaye Khade Rahe Aur Phir 
Ruju Kar Liya Aur Farmaya Ke Jab To Main Apne Qaul 
Se Ruju Karta Hoon Is Haal Mein Ke Main Be Qadr Wa 

Chhota Hoon Aur Mujhe Haque Ke Saath Kamtar Rehna 
Batil Ke Saath Buland Rehne Se Ba Darjaha 
Pasandeeda Hai 

(Jl^ f. c /•! fU V) 

Is Waqiye Ko Likhne Ke Baad Shahzada -e- Faqeeh -e- 
Millat, Mufti Azhaar Ahmad Amjadi Sahab Likhte Hain 
Ke Is Waqiye Se Ye Cheezein Saabit Huyi 

(a) Shagird Bhi Ustad Ko Shariat Ka Hukm Bata Sakta 
Hai Balki Batana Uski Zimmedari Hai 

(b) Jab Kisi Bade Ko Kisi Chhote Se Sharayi Hukm 
Pata Chale To Ananiyat Ko Chhod Kar Bila Choon Wa 
Chira Qabool Kar Le Kyunki Batil Ke Saath Buland 
Rehna Aqalmandi Nahin 

(8) Khalifa -e- Huzoor Muftiye Aazam -e- Hind, 
Shaarahe Bukhari, Hazrat Allama Mufti Shariful 
Haque Amjadi Alaihi Rehma Likhte Hain Ke Sadarul 
Afazil, Hazrat Shah Nayeemuddin Muradabadi 
Rahimahullah Ne Baaz Masail Mein Aala Hazrat 
Rahimahullah Se Ikhtelaf Kiya Hai, Maslan Qunoot 
-e- Nazila Mein Dua -e- Qunoot Qabal -e- Ruku Hai 
Ya Baad -e- Ruku? Aala Hazrat Ka Fatwa Hai Ke Qabal 
-e- Ruku Aur Allama Shah Nayeemuddin Muradabadi 
Rahimahullah Ka Fatwa Hai Ke Baad -e- Ruku 

(/'■' Jif flM ij&O 

Aala Hazrat Aur Sadarul Afazil Ke Is Ikhtelaf Ke 
Bawajood Bhi Aapas Mein Wahi Muhabbat Thi Aur Dono 
Humare Akabir Hain Aur Is Ikhtelaf Ki Wajah Se Kisi 
Ko Bhi Bura Nahin Kaha Ja Sakta 

(9) Shaarahe Bukhari Alaihi Rehma Farmate Hain Ke 
Mazameer Aala Hazrat Ke Nazdeek Haraam Hai Lekin 
Kichhochha Shareef Ke Ulma Mazameer Ke Saath 
Qawwali Sunte The Jaise Ke Shaykhul Mashaikh Hazrat 
Shah Maulana Ali Husain Sahab Ashrafi Miya 
Rahmatullahi Ta'ala Alaih Aur Unke Farzand -e- 
Arjumand Shaykhul Mashaikh Hazrat Maulana Ahmad 
Ashraf Sahab Rahimahullah Aur Ye Baat Aala Hazrat 
Ke Ilm Mein Thi Uske Bawajood In Dono Buzurgo Ki 
Tazeem -o- Takreem Karte The 

Aala Hazrat Ki Aadat -e- Kareema Thi Ke Wo Kisi 
Fasiq Ki Tazeem Nahin Karte The Aur Amr Bil Maroof 
Wa Nahi Anil Munkar Se Bhi Ghaflat Nahin Barat'te 
The, Is Par Ghaur Karein 

(211 / J* <(» > t (JJSc ij 3 J) : \/\) 

(CJ ji! fiM 

Is Se Maloom Hua Ke Masail Mein Ikhtelaf Karne Ki 
Wajah Se Mukhalif Ki Shaan -o- Shaukat Par Koi Farq 
Nahin Padta Aur Na To Is Wajah Se Madde Muqabil Ko 
Fasiq Kaha Jayega Aur Na Tazeem -o- Tauqeer Mein 
Koi Kami Ki Jayegi 

(10) Shaarahe Bukhari Alaihi Rehma Farmate Hain Ke 
Aala Hazrat Ka Fatwa Hai Ke Seep Ka Chuna Khana 
Haraam Hai Lekin Ulma -e- Bihar Ise Jaayez Jaante 
Hain Aur Baaz Hazraat Ne Iski Hillat Ka Fatwa Bhi 
Tehreer Farmaya Hai Magar Ye Ikhtelaf Kabhi Bhi 
Aapas Mein Sabbo Shitam Ka Baayis Nahin Bana 

(l^O 

Isse Maloom Hua Ke Jab Ulma Ke Darmiyan Kisi Mas'ale 
Mein Ikhtelaf Ho Jaaye To Tarafain Mein Se Kisi Ko 
Bhi Tanqeed Ka Nishana Banana Aur Uski Tauheen Kama 
Jaayez Nahin 

(11) Behrul Uloom, Hazrat Allama Mufti Abdul Mannan 
Aazmi Rahimahullah Likhte Hain (Jiska Khulasa Ye 
Hai) Ke Huzoor -e- Akram Ne Jis Jama'at Ko Jannati 
Farmaya Uski Pehchan Ye Batayi Ke Wo Mere Aur Mere 
Sahaba Ke Tariqe Par Honge Aur Jo Isse Ikhtelaf Kar 
Ke Naya Firqa Banayenge Wo Jahannam Mein Jayenge, 
Hazrat Shaykh Abdul Haque Muhaddise Dehelvi 
Rahimahullah Is Hadees Par Raushni Daalte Huye 
Farmate Hain Ke Yahan Aqaid Se Muraad Usooli Aqaid 
Hain Jo Inse Ikhtelaf Karega Wo Jahannam Mein 
Jayega, Furooyi Ikhtelaf Muraad Nahin Kyunki Is 
Ikhtelaf Ko To Rasoolullah Ne Rahmat Farmaya Hai 

Mazeed Likhte Hain Ke Shah Waliullah Muhaddise 
Dehelvi Rahimahullah Farmate Hain Ke Sahaba, 

Tabayeen, Taba Tabayeen Mein Bahut Se Log Bismillah 
Takbeer -e- Iftetah Ke Baad Padhte The Aur Bahut 
Nahin, Kuchh Bismillah Bil Jahar Padhte The Aur 
Bahut Nahin, Kuchh Fajar Mein Qunoot Padhte The Aur 
Kuchh Nahin, Kuchh Log Pachhna Lagane, Nakseer 
Tootne Aur Qay Karne Ke Baad Wuzu Karte The Aur 
Bahut Se Log Nahin, Iske Bawajood Ek Dusre Ke Pichhe 
Namaz Padhte The 

(14/ / a/ <f/i /. Jis r ‘.io9/ / J> -j.) 

Shah Waliullah Muhaddise Dehelvi Aur Shaykh Abdul 
Haque Muhaddise Dehelvi Rahimahumullah Ki Ibarat Se 
Ye Baatein Maloom Huyi 

(a) Masail Mein Ikhtelaf Ki Wajah Se Koi Ahle Sunnat 
Se Kharij Nahin Hota 

(b) Sahaba, Tabayeen Aur Taba Tabayeen Ke Darmiyan 
Bhi Bahut Se Masail Mein Ikhtelaf Tha 

(c) Furooyi Ikhtelaf Ke Bawajood Bhi Mukhalif Ke 
Pichhe Namaz Padhi Ja Sakti Hai, Is Mein Koi Karahat 
Nahin 

(12) Hazrat Behrul Uloom Alaihi Rehma Se Ek Sawal 
Kiya Gaya Jo Ke Hasnain -e- Kareemain Ke Naam Ke 
Saath "Alaihissalam" Istemal Karne Ke Mutalliq Tha, 

Is Par Aap Rahimahullah Ne Bada Pyara Jawab Inayat 
Farmaya Jis Mein Sabse Pehle Aapne To Is Baat Ki 
Tasreeh Farmayi Ke Ye Ikhtelafi Mas'ala Hai Aur ltna 
Sakht Nahin Ke Agar Kisi Sunni Ne Rawafiz Ki 
Tashbeeh Ke Liye Nahin Balki Muhabbat Mein Inke Naam 
Ke Saath Alaihissalam Ka Istemal Kiya To Koi Bahut 
Bada Jurm Nahin Ho Gaya Aur Is Qism Ke Masail Mein 
Humgama Be Sood Balki Baayis -e- Fitna Hai Jisse 
Rafziyo Aur Kharjiyo Ko To Fayeda Ho Sakta Hai Lekin 
Ahle Sunnat Wa Jama'at Ko Nahin 

(311/ J* ‘5/ <(/ 1/ ij/ :(J) 

Behrul Uloom, Hazrat Allama Mufti Abdul Mannan Aazmi 
Rahimahullah Ke Is Jawab Se Ye Baatein Samajh Mein 
Aayi 

(a) Is Tarah Ke Ikhtelafi Masail Mein Mukhalif Ko 


11 




Mujrim Qarar Nahin Diya Ja Sakta Aur In Masail Ko Le 

Kar Hungama Kama Bekaar Hai 

(b) Aise Masail Ko Bunyad Bana Kar Fitna Wa Fasad 

Karne Se Ahle Sunnat Ko Nuqsan Ke Ilawa Kuchh Hasil 

Nahin Ho Sakta Aur Isse Sirf Badmazhabo Ka Fayeda 

Hai 

(13) Hazrat Behrul Uloom Alaihi Rehma Se Jab Namaz 
Mein Loudspeaker Ke Mutalliq Sawal Hua To Aapne 
Farmaya Ke Ye Ikhtelafi Mas'ala Hai Aur Jo Jawaz Ke 
Qaayil Hain Unki Namaz Loudspeaker Par Durust Hai 
Aur Jo Adam -e- Jawaz Ke Qaayil Hain Unki Durust 
Nahin 

(CJ <325 :/0 

Khulasa Wazeh Hai Ke Namaz Mein Loudspeaker Ka 
Istemal Jinke Nazdeek Jaayez Hai Wo Ulma Bhi Humare 
Liye Qabil -e- Ehtiram Hain Aur Jo Adam -e- Jawaz Ke 
Qaayil Hain Wo Bhi, Is Tarah Ke Ikhtelafat Zamane Se 
Hote Aa Rahe Hain 

(14) Hazrat Allama Mufti Ajmal Qadri Rahimahullah 
Likhte Hain Ke Waqayi Humare Ayimma -e- Ahnaf Mein 
Baaz (Furooyi) Ikhtelafat Hain Aur Ye Ikhtelaf 
Shar'an Mazmoom Nahin Balki Wo Ikhtelaf Hai Jise 
Shariat Logon Ke Liye Wus'at Balki Rahmat Qarar Deti 
Hai Jaisa Ke Hadees Mein Hai Ke Nabiye Kareem Ne 
Irshad Farmaya Ke Meri Ummat Ka Ikhtelaf Rahmat Hai 

(340// J* <lJf :CJ) 

(15) Hazrat Allama Mufti Zulfiqar Khan Nayeemi Sahab 
Likhte Hain Ke Humara Masail Mein Zaroor Ikhtelaf 
Hai Aur Ye Sahaba Ke Darmiyan Bhi Raha Hai, Ye Koi 
Mayoob Baat Nahin 

(335 j* ij>0 

(16) Aala Hazrat Rahimahullah Ka Fatwa Hai Ke 
Ladkiyo Ko Likhna Sikhana Jaayez Nahin Lekin Hazrat 
Allama Mufti Waqaruddin Alaihi Rehma Ladkiyo Ko 
Likhne Sikhane Ke Mutalliq Likhte Hain Ke Deeni 
Taleem Ka Haasil Kama Mard Wa Aurat Dono Par Farz 
Hai Aur Dunyawi Taleem Haasil Kama Jaayez Hai, 

Isliye Ladkiyo Ka School Qaayam Kama Bhi Jaayez Hai 
Basharteke Taleem Dene Ke Liye Auratein Muqarrar Ki 
Jaayein, Haan Chhoti Bachhiyo Ko Mard Bhi Padha 
Sakte Hain 

Likhna Sikhane Ke Baare Mein Ek Hadees Waarid Huyi 
Hai Jis Mein Farmaya Ke Aurato Ko Likhna Na Sikhao 
Aur Baala Manzilo Mein Na Thehrao 
Is Hadees Se Ba Zahir Aurato Ko Likhna Sikhane Ki 
Mumana'at Zahir Hoti Hai Magar Zaroorat -e- Zamana 
Aur Ibtila -e- Aam Ki Wajah Se Munasib Ye Hai Ke Is 
Hadees Ko "Nahiye Tanzeehi" Par Mahmool Kiya Jaaye 
Yaani Aurato Ko Kitabat Sikhana Achhi Baat Nahin Hai 

(CJ 435 S <3 Jf As : \J$ti 

Isse Maloom Hua Ke Kayi Masail Ka Zamane Ke Saath 
Hukm Badal Jaata Hai, Kutub -e- Fiqh Mein Aisi Kayi 
Misalein Maujood Hain... Tafseel Se Janne Ke Liye 
Kitab "Fiqhe Hanafi Mein Halaat -e- Zamana Ki 
Riayat" Ka Mutala Karein 

Ab Koi In Masail Ko Le Kar Jhagda Kare To Ye Waqt Ko 
Barbad Karne Ke Siwa Kuchh Nahin 

(17) Chand Par Insan Ka Pahunchna Sharan Mumkin Hai 
Ya Nahin? Is Mas'ale Par Shaarahe Bukhari, Mufti 
Shariful Haque Amjadi Alaihi Rehma Aur Sadarul Ulma, 
Maulana Ghulam Jilani Merathi Rahimahullah Ke Mabain 
Ikhtelaf Ho Gaya Lekin Ye Koi Qatayi Mas'ala Nahin 
Jiski Wajah Se Dono Buzurgo Mein Se Kisi Par Zubaan 
Darazi Ki Jaaye 

(i/lj ^ "r ^ ^ r^ r 4- £ J^) 

(18) Allama Shaarahe Bukhari Rahimahullah Se Huzoor 
-e- Akram ^ Ke Qabr Mein Tashreef Laane Ke Mutalliq 
Sawal Hua Ke Aap ^ Qabr Mein Sawal Ke Waqt Tashreef 
Laayenge Ya Aapki Shabeeh Pesh Ki Jayegi? 

Is Par Aap Rahimahullah Ne Jawab Mein Tehreer 
Farmaya Ke Hadees Mein Sirf Itna Hi Bayaan Hua Hai 
Ke Aap ^ Ke Baare Mein Sawal Hoga Aur Sharaheen Ka 
Is Mein Ikhtelaf Hai Ke Aap ^ Khud Tashreef Layenge 
Ya Aapki Shabeeh Pesh Ki Jayegi Magar Is Mein Koi 
Qatayi Nahin Ke Inkar Karne Waala Kafir -o- Murtad 
Ya Gumrah Ho.... Wayizeen (Muqarrireen) Apna Bazaar 
Chamkane Ke Liye Is Tariqe Se Bayaan Karte Hain Ke 
Huzoor ^ Ka Qabr Mein Tashreef Laana Qatayi Wa 
Yaqeeni Hai Aur Baaqi Ihtemalat (Possibilities) 

Baatil Hain 

Awaam Wayizeen Se Sun Sun Kar Isko Qatayi Samajhne 
Lagi Hai 

(406/S -/o 

Ab Agar Kisi Ka Mauqif Yahi Hai Ke Huzoor -e- Akram 
Qabr Mein Nahin Aayenge Balki Aapki Shabeeh Dikhayi 
Jayegi To Hum Usko Fasiq Ya Gumrah Nahin Keh Sakte 
Kyunki Sharaheen -e- Hadees Ne Jo Ihtemalat 
(Possibilities) Bayaan Kiye Hain Un Mein Se Ye Bhi Ek 
Hai 

Kuchh Muqarrireen Ne Awaam Ka Dimagh Kharab Kar Rakha 
Hai... Furooyi Masail Ko Is Tarah Bayaan Kiya Gaya 
Hai Ke Awaam Ise Qatayi Samajhne Lagi Hai Aur Agar 
Koi Iski Mukhalifat Kar De To Phir Awaam Uske 
Saath.Allahu Wa Rasooluhu Aalam 

(19) Huzoor -e- Akram ^ Ne Shabe Meraj Allah Ta'ala 
Ka Deedar Kiya Ya Nahin? Ye Mas'ala Bhi Ikhtelafi Hai 
Jaisa Ke Shaarahe Bukhari Alaihi Rehma Likhte Hain Ke 
Hazrat Ayesha Radiallaho Ta'ala Anha Ne Bhi Iska 
Inkar Farmaya Hai Aur Unka Mazhab Yahi Tha Aur Ye 
Mas'ala Ikhtelafi Hai, Ahad -e- Sahaba Se Mukhtalif 
Feeh Raha Agarche Sahih Yahi Hai Ke Nabiye Kareem 
Ne Allah Ta'ala Ka Deedar Kiya Hai 

(Ci <314*309 /? j* <\jk && •/'O 

Is Mas'ale Par Dono Fareeq Mein Se Kisi Ko Kafir 
Kehna To Bahut Door Fasiq Ya Gumrah Kehna Bhi Jaayez 
Nahin 

(20) Huzoor Ke Walidain Momin The Ya Nahin? Ye 
Mas'ala Bhi Ikhtelafi Hai Jaisa Ke Shaarahe Bukhari 
Rahimahullah Likhte Hain Ke Is Baare Mein Salaf Se Le 

Kar Khalaf Tak Ulma Ke Mabain Ikhtelaf Raha Hai Aur 
Bahut Se Hazraat Iske Qaayil Hain Ke Rasool -e- 
Kareem Ke Walidain Kafir The Aur Imam Nasayi Ka Bhi 
Yahi Maslak Maloom Hota Hai Aur Bahut Se Hazraat Iske 
Qaayil Hain Ke Aap ^ Se Le Kar Hazrat Adam 
Alaihissalam Tak Tamam Aaba -e- Kiraam Wa Ummahat -e- 
Izaam Momin The.... (Mazeed Likhte Hain Ke) Raajeh 
Yahi Hai Ke Walidain -e- Mustafa Momin The Lekin 
Agar Koi Nabiye Kareem PS Ke Walidain Ke Iman Ka Inkar 
Karta Hai To Wo Khaati (Yaani Khata Par) Hai, Is 
Inkar Ki Wajah Se Wo Bad Deen Ya Gumrah Nahin Hua 

(281 <280 <279 <278/^ }* <1> <tfv& && {J& 

Ye Mas'ala Aisa Qatayi Nahin Ke Jo Na Maane Use Kafir 
Ya Gumrah Qarar Diya Jaaye Kyunki Imam Nasayi 
Rahimahullah Aur Inke Ilawa Bhi Kayi Hazraat Ka Yahi 
Maslak Hai 

(21) Abu Talib Musalman Ya Kafir? Iske Mutalliq 
Shaarahe Bukhari Alaihi Rehma Likhte Hain Ke Is Mein 
Ikhtelaf Hai Agarche Sahih Yahi Hai Ke Abu Talib Iman 
Nahin Laaye Aur Jo Abu Talib Ko Musalman Kahe Wo 
Khaati Hai... (Mazeed Likhte Hain Ke) Bahut Se Ulma 
-e- Ahle Sunnat Wa Sufiya Ne Abu Talib Ko Musalman 
Kaha Hai 

(51 <50 <49// J* <2> && (jj) :/i) 

Ab Agar Koi Is Mas'ale Par Jazbati Andaz Mein Taqreer 
Karte Huye Awaam Ko Hungama Aarayi Par Ubhare To Ye 
Qatayi Durust Nahin 

Is Tarah Ke Kayi Ikhtelafi Masail Hain Jo Ulma Ke 
Darmiyan Waaqe Huye Hain Lekin Tarikh Gawah Hai Ke In 
Masail Ko Le Kar Aapas Mein Nafrat Aur Dushmani Ki 
Naubat Nahin Aayi 

Allah Ta'ala Ki Toufique, Rasool -e- Kareem Ki Nazre 
Inayat Aur Auliya -e- Kiraam Ke Faizan Se Humne Aapki 
Khidmat Mein Ikkees Misalein Pesh Ki Hain Jinse Kaafi 
Had Tak Waazeh Ho Jaata Hai Ke Furoo Ke lkhtelaf Mein 
Akabireen Ne Kya Tariqa Ikhtiyar Kiya Aur Mukhalif Ki 
Izzat -o- Aabru Ka Kis Tarah Lihaz Rakha 
Humein Bhi Chahiye Ke Unki Pairwi Karein Aur 
Muhabbato Ka Mahaul Qaayim Karne Ki Poori Koshish 
Karein 


Apne Haal Par Rona Aaya 


Humne Abhi Bayaan Kiya Ke Humare Akabireen Ke 
Darmiyan Kayi Ikhtelafat Ke Bawajood Baahami Muhabbat 
Wa Aqeedat Ka Kya Aalam Tha.... Lekin Kya Aaj Kahin 
Iski Misaal Dikhayi Deti Hai? Jawab Yahi Hai Ke Bahut 
Kam! Taqreeban Na Ke Barabar! 

Abhi To Almiyya Ye Hai Ke 

(1) Agar Kisi Se lkhtelaf Hai To Uska Badmazhabo Ki 
Tarah Radd Kiya Jaata Hai 

(2) Aise Aise Alfaaz Istemal Kiye Jaate Hain Ke Jise 
Hum Yahan Likhna Bhi Munasib Nahin Samajhte 

(3) Ananiyat Aur Hatdharmi To Puchhiye Mat! Kuchh 
Logon Ke Andar Koot Koot Kar Bhari Huyi Hai 

(4) Mukhalif Ne Agar Do Kadwi Baatein Keh Di To Hum 
Bhi Apne Nafs Ko Takleef Nahin Dena Chahte Balki 
Usse Bhi Zyada Kadwahat Ugal Dete Hain 

(5) Boycott Ka Naam To Humesha Moonh Mein Rehta 
Hai, Zaroorat Ho Ya Na Ho Lekin Ye Boycott Ka Lafz 
Zaroor Istemal Kiya Jaata Hai 

(6) Ikhtelaf To Tha Furooyi Masail Ka Lekin Ye Kya! 
Mukhalif Ki Sunniyat Aur Iman Par Hi Sawaliya 
Nishan Lagane Ki Koshish Ki Ja Rahi Hai 

(7) Agar Ek Mas'ale Par Kisi Ka Kisi Se Ikhtelaf 

Hai To Wo Dono Ek Stage Par Jama Ho Hi Nahin Sakte! 
Agar Dono Ko Jama Karne Ki Koshish Ki Jaaye To Ye 
Ek Miyaan Mein Do Talwar Daalne Ke Barabar Hai 

(8) Mukhalif Ko Hum Zaleel -o- Khwaar Karne Ki Koi 
Kasar Nahin Chhodna Chahte Aur Agar Ghalati Se 
Chhoot Jaaye To Sood Samet Ada Karte Hain 

(9) Agar Ikhtelaf Do Badi Hastiyo Ke Darmiyan Hai 
To Unke Khulfa Wa Murideen Bhi Is Mein Bharpoor 
Hissa Leta Hain 

(10) Kisi Ke Bhi Khilaf Baat Ho Jaaye Lekin Humare 
Shaykh, Humare Peer Aur Hazrat Ke Mauqif Se 
Mukhalifat Nahin Honi Chahiye 

(11) Is Tarah Ke Masail Par Awaami Taqreer Hoti Hai 
Jisse Logon Ko Ghalat Paigham Milta Hai Aur Baad 
Mein Ladayi Jhagde Ki Naubat Aa Jaati Hai 

(12) Jinke Mabain Ikhtelaf Hai Wo To Hai Hi Lekin 
Unke Khulfa, Mureedeen Wa Muhibbeen Sarhad Par 
Bambari Karne Ka Kaam Kar Rahe Hain.... Ji Haan! Ek 
Bam Dhamaka Idhar Se Hota Hai Phir Dusra Udhar Se 


18 




(13) Kayi Log In Sabse Pareshan Ho Kar Mazhab Se Hi 
Bezaar Ho Gaye Hain 

(14) Ek Cheez To Hum Batana Hi Bhool Gaye 
"Zabardasti" Yaani Hum Jabran Chahte Hain Ke Jo 
Humara Mauqif Hai Wahi Mukhalif Bhi Ikhteyar Kare 

(15) Ittehad Ki Zaroorat Ko Tasleem Karte Hain 
Lekin Kaam Ladwane Waala Ho Raha Hai 

(16) Ek Dusre Ke Pichhe Namaz Padhna To Bahut Door 
Ki Baat Hai! Hum Ek Dusre Ki Shakl Bhi Dekhna 
Pasand Nahin Karte 

Ye To Chand Baatein Hain Warna Jo Kuchh Ho Raha Hai 
Wo Isse Bhi Zyada Hai, Iska Poora Fayeda Badmazhabo 
Ke Khaate Mein Jama Ho Raha Hai 
Allah Ta'ala Humein Aqle Saleem Aur Zubaan -e- 

Sheereen Ata Farmaye.Allah Rabbul Izzat Tamam 

Musalmano Ko Saliqa -e- Kalaam Aur Aadab -e- Ulma 
-e- Kiraam Ki Daulat Se Malamaal Farmaye... Aamin 


ITTEHAD ZINDAGI HAI AUR IKHTELAF MAUT HAI 


(Huzoor Hafiz -e- Millat Alaihi Rehma) 

